ORDE do 21 de abril de 2023 pola que se establecen os servizos mínimos que se prestarán durante a folga convocada pola Confederación Intersindical Galega (CIG), a Confederación Sindical de Comisións Obreiras (CC.OO.) e a Confederación Sindical Unión Xeral de Traballadoras e Traballadores de España (UGT) no sector do transporte de viaxeiros en autobús por estrada na Comunidade Autónoma de Galicia para os días 27 e 28 de abril, que será indefinida a partir do 8 de maio.
Consellería de Infraestruturas e Mobilidade — III. Outras disposicións — 26/04/2023

O exercicio da folga por parte das persoas traballadoras para a lexítima defensa dos seus intereses é un dereito fundamental recoñecido pola Constitución no seu artigo 28.2. O seu respecto e protección resulta esencial para o correcto funcionamento dun estado democrático, en que se deben garantir todos os mecanismos de expresión da soberanía popular. Non obstante o anterior, o exercicio dese dereito debe cohonestarse co respecto ao resto dos dereitos constitucionalmente establecidos e coa garantía de acceso da comunidade aos servizos considerados esenciais.
No sector do transporte, os servizos que se prestan teñen un carácter esencial para a cidadanía en canto que supoñen unha ferramenta básica para o exercicio doutros dereitos como son os de libre circulación dentro do territorio nacional (artigo 19 da Constitución), a educación (artigo 27) e o traballo (artigo 35). Desta maneira, a garantía dunha mínima mobilidade da cidadanía durante as xornadas de folga convértese nunha demanda do interese xeral que debe ser atendida pola Administración no ámbito das competencias que ten atribuídas.
O 14 de abril de 2023, o sindicato Confederación Intersindical Galega (CIG) comunicou a convocatoria, xunto coa Confederación Sindical Unión Xeral de Traballadoras e Traballadores de España (UGT) e a Confederación Sindical de Comisións Obreiras (CC.OO.), dunha folga para os días 27 e 28 de abril, que será indefinida a partir do 8 de maio no sector do transporte de viaxeiros en autobús por estrada na Comunidade Autónoma de Galicia.
A indicada convocatoria afecta o ámbito territorial das concesións do servizo público de transporte de viaxeiros por estrada relacionadas no anexo I desta orde, os seus traballadores e traballadoras e os lugares de traballo.
No marco das competencias atribuídas á Consellería de Infraestruturas e Mobilidade no sector do transporte, cómpre distinguir:
A) Servizos públicos de transporte regular de uso xeral: están afectadas pola folga as concesións de servizo público de transporte regular de viaxeiros/as por estrada de uso xeral relacionadas no anexo .
Dentro da regulación dos servizos mínimos do servizo público de transporte regular de uso xeral de viaxeiros/as por estrada diferéncianse, por unha banda, os servizos correspondentes ás expedicións integradas, nos cales existe unha reserva de praza a favor de escolares en aplicación da Lei 2/2017, do 8 de febreiro, de medidas fiscais, administrativas e de ordenación, e nelas establécense como servizos mínimos as expedicións cunha lonxitude superior a 4 quilómetros.
Por outra banda, respecto do resto de expedicións non integradas, diferéncianse as de lonxitude inferior a 25 quilómetros, nas cales, nas franxas horarias da primeira e última hora do día, das 6.00 ás 9.00 horas e das 18.00 ás 21.00 horas, se establecen como servizos mínimos o cincuenta por cento das expedicións existentes; e as expedicións non integradas de lonxitude superior a vinte e cinco quilómetros, con orixe ou destino nalgunha das sete cidades, nelas mantense unha expedición de ida e outra de volta nos servizos con saída anterior ás 14.00 horas e posterior ás 18.00 horas.
Atendendo aos anteriores criterios, o volume de servizos públicos de transporte regular de uso xeral por estrada que se deberán prestar en todo caso como servizos mínimos sitúase arredor do 50 % dos que correspondería prestar en condicións normais, que se reduce a menos do 29 % en calquera dos días da semana no caso dos servizos públicos regulares de viaxeiros de uso xeral por estrada que non teñen o carácter de servizos integrados. Igualmente, o volume de servizos mínimos que se establecen para este última clase de servizos para calquera dos días da semana é tamén sensiblemente inferior ao que correspondería prestar un sábado ou un domingo en condicións normais. Finalmente, nas fins de semana, a pesar de que a oferta xeral xa resulta inferior á dos días normais, o volume de servizos que se establecen sitúanse igualmente arredor do 29 % e do 30 % para os sábados e os domingos, respectivamente.
Consonte o anterior, os servizos mínimos para as xornadas de folga convocadas sinálanse no anexo II desta orde.
B) Servizos de transporte público regular de uso especial-escolares: o campo destes servizos resulta especialmente sensible, tanto por ser o transporte un mecanismo auxiliar para o exercicio dun dereito fundamental como é o da educación como polas especiais exixencias que implica a protección aos menores.
Do mesmo xeito, a dispersión poboacional en Galicia determina que, diariamente, se teña que realizar unha significativa cantidade de desprazamentos para os cales non existe alternativa real de mobilidade, polo que o mantemento dos servizos de transporte público resulta fundamental.
Coa finalidade de ponderar a garantía do dereito esencial á folga dos traballadores e traballadoras, xunto coa garantía do igualmente elemental dereito de acceso ao sistema educativo, deberán manterse como esenciais os servizos de entrada aos centros desde as 7.30 ata as 10.30 horas, e os de saída desde as 13.30 ata as 19.00 horas, nos itinerarios de transporte escolar de estudantes de niveis de ensino obrigatorio cuxa lonxitude total sexa superior a 4 quilómetros.
C) Servizos regulares de uso especial para transporte de traballadores/as: co fin de garantir a chegada e a saída aos postos de traballo naqueles servizos de carácter interurbano en que a ausencia dunha previsión mínima crebaría toda posibilidade de acceso ao traballo, propóñense como mínimos todos os servizos nas expedicións anteriores ás 9.00 horas e posteriores ás 18.00 horas.
D) Servizos de transporte público regular de uso especial de usuarios de centros socioasistenciais para a atención diúrna de persoas maiores en situación de dependencia ou grave risco de padecela e centros de atención a persoas con discapacidade: debido á especial necesidade de protección das persoas usuarias dos centros de día para persoas maiores e centros de atención a persoas con discapacidade, equipamentos destinados á atención de persoas con perda da súa autonomía física ou psíquica e en situación de dependencia ou en grave risco de padecela que, residindo nos seus propios fogares, pola súa vulnerabilidade, precisan dunha serie de coidados e atencións de carácter persoal, terapéutico ou social, manteranse como esenciais os servizos de entrada aos centros desde as 8.00 horas ata as 11.30 horas, e os de saída, desde as 17.00 horas ata as 20.00 horas, así como os traslados dos centros de atención a persoas con discapacidade de Sarria e Redondela, con saídas programadas desde os centros ás 10.45 horas e 16.30 horas, respectivamente.
Convocado o Comité de Folga ao mantemento dunha xuntanza para analizar a proposta de servizos mínimos, esta tivo lugar o día 21 de abril sen que se acadase a conformidade do Comité de Folga coa proposta de servizos mínimos presentada, agás no referente aos servizos de centros socioasistenciais recollidos no punto D.
As circunstancias apuntadas, a garantía dos dereitos vinculados coa mobilidade como o acceso á educación, ao traballo, a protección das persoas usuarias dos centros de día para a atención ás persoas maiores e dos centros de atención á discapacidade e a propia liberdade de circulación son as que levan a establecer os servizos mínimos concretados na presente orde, dirixidos a garantir a mínima prestación de servizos que posibilite o exercicio daqueloutros dereitos esenciais, compatibilizando así o contido esencial de todos os dereitos en conflito.
Na súa virtude, por proposta da Dirección Xeral de Mobilidade e oído o Comité de Folga,
Artigo único.
Servizos mínimos
Durante a folga convocada pola Confederación Intersindical Galega (CIG), a Confederación Sindical Unión Xeral de Traballadoras e Traballadores de España (UXT) e pola Confederación Sindical de Comisións Obreiras (CC.OO.) no sector de transporte de viaxeiros/as en autobús por estrada na Comunidade Autónoma de Galicia para os días 27 e 28 de abril, que será indefinida a partir do 8 de maio, terán a consideración de servizos mínimos os seguintes:
1. Servizos públicos de transporte regular de uso xeral: os servizos que se relacionan no anexo II desta orde e que se refiren ao ámbito dos contratos relacionados no anexo I.
2. Servizos de transporte público regular de uso especial-escolares: os servizos de entrada aos centros desde as 7.30 ata ás 10.30 horas, e os de saída desde as 13.30 ata ás 19.00 horas, nos itinerarios de transporte escolar de estudantes de niveis de ensino obrigatorio cuxa lonxitude total sexa superior a 4 quilómetros.
3. Servizos regulares de uso especial para o transporte de traballadores/as: todos os servizos nas expedicións anteriores ás 9.00 horas e posteriores ás 18.00 horas.
4. Servizos de transporte público regular de uso especial de usuarios de centros socioasistenciais para a atención diúrna de persoas maiores en situación de dependencia ou grave risco de padecela e centros de atención a persoas con discapacidade: os servizos de entrada aos centros desde as 8.00 horas ata as 11.30 horas, e os de saída desde as 17.00 horas ata as 20.00 horas, así como os traslados dos centros de atención a persoas con discapacidade de Sarria e Redondela, con saídas programadas desde os centros ás 10.45 horas e 16.30 horas, respectivamente.
As empresas de transporte darán a máxima difusión dos servizos concretos que resulten afectados por esta orde ás persoas usuarias a través daqueles medios que permitan o seu coñecemento e, en todo caso, nos propios vehículos, con antelación ao inicio e durante a folga.
Disposición derradeira única.
Entrada en vigor
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 21 de abril de 2023
Calendario*
L: luns
M: martes
Mc: mércores
X: xoves
V: venres
S: sábado
D: domingo
V (véspera de ponte): venres véspera de ponte